Smernica Rady
z 9. októbra 1990
o frekvenčných pásmach určených pre koordinované zavedenie paneurópskeho pozemného verejného rádiového selektívneho návestenia v spoločenstve
(90/544/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 100a,
so zreteľom na návrh Komisie [1],
v spolupráci s Európskym parlamentom [2],
so zreteľom na stanovisko Hospodárskeho a sociálneho výboru [3],
keďže, ako je uvedené v odporúčaní 84/549/EHS [4], Rada vyžaduje zavedenie telekomunikačných služieb na základe spoločného koordinovaného prístupu;
keďže prostriedky ponúkané modernými telekomunikačnými sieťami majú byť naplno využité pre hospodársky rozvoj spoločenstva;
keďže služby rádiového selektívneho návestenia závisia od pridelení a prístupnosti príslušných frekvencií pre vysielanie a príjem medzi pevnými stanicami, prípadne prijímačmi rádiového selektívneho návestenia;
keďže frekvencie a systémy pozemného verejného rádiového selektívneho návestenia bežne používané v spoločenstve sa značne líšia a neumožňujú všetkým mobilným užívateľom využívať výhody celoeurópskej služby a celoeurópskeho trhu;
keďže zavedenie dokonalejšieho systému rádiového selektívneho návestenia s kódovým označením Európsky systém rádiových odkazov (Ermes), ktorý je špecifikovaný Európskym inštitútom pre telekomunikačné normy (ETSI), poskytne jedinečnú príležitosť pre zavedenie skutočne celoeurópskej služby rádiového selektívneho návestenia;
keďže Európska konferencia poštových a telekomunikačných správ (CEPT) určila nepárové frekvenčné pásmo 169,4 - 169,8 MHz ako najvhodnejšie pre verejné rádiové selektívne návestenie; pretože tento výber je v súlade s ustanoveniami rádiových predpisov Medzinárodnej telekomunikačnej únie (ITU);
keďže odporúčanie CEPT T/R 25-07 týkajúce sa koordinácie frekvencií pre Európsky systém rádiových odkazov vyčlenilo európske kanály pre systém ERMES;
keďže časti frekvenčného pásma sa v niektorých členských štátoch využívajú alebo sa uvažuje s ich využitím pre iné rádiové služby;
keďže zvyšovanie dostupnosti potrebnej časti uvedeného frekvenčného pásma bude nevyhnutné pre zriadenie skutočne celoeurópskej služby rádiového selektívneho návestenia;
keďže bude potrebná určitá pružnosť, ktorá bude zohľadňovať rôzne požiadavky na frekvencie v jednotlivých členských štátoch; keďže bude potrebné zaistiť, aby táto pružnosť nespomalila rozvoj celoeurópskeho systému;
keďže majú byť vytvorené požadované procesy koordinácie medzi susednými štátmi;
keďže zavedenie odporúčania Rady 90/543/EHS z 9. októbra 1990, týkajúce sa koordinovaného zavedenia celoeurópskeho pozemného verejného rádiového selektívneho návestenia v spoločenstve [5], zaistí spustenie celoeurópskeho systému najneskôr do 31. decembra 1992;
keďže na základe súčasných trendov technológie a trhu sa ukazuje reálne uvažovať o určení frekvenčného pásma 169,4 - 169,8 MHz ako pásma, z ktorého sa volia frekvencie v súlade s komerčnými požiadavkami na zavedenie a rozvoj celoeurópskeho systému selektívneho návestenia;
keďže smernica Rady 86/361/EHS z 24. júla 1986 o prvej fáze vzájomného uznania všeobecných povolení telekomunikačných koncových prístrojov [6] umožní rýchle zavedenie všeobecných technických podmienok z hľadiska zhody pre celoeurópsky systém pozemného verejného rádiového selektívneho návestenia (stránkovania);
keďže správa týkajúca sa verejnej mobilnej komunikácie, zostavená Skupinou analýz a prognóz (GAP) pre Skupinu vyšších úradníkov telekomunikácií (SOG-T), dôrazne odporúča, aby sa telekomunikačné správy dohodli na používaní tých istých frekvencií pre rádiové selektívne návestenie;
keďže sa o tejto správe priaznivo vyslovili telekomunikačné správy, CEPT a výrobcovia telekomunikačných zariadení v členských štátoch;
keďže rádiové selektívne návestenie je komunikačná metóda s obzvlášť účinným využitím frekvenčného spektra pre návestenie a/alebo vysielanie správ pre mobilných užívateľov,
PRIJALA TÚTO SMERNICU:
Článok 1
Na účely tejto smernice celoeurópska služba pozemného verejného rádiového selektívneho návestenia znamená verejnú službu rádiového selektívneho návestenia, založenú na pozemnej infraštruktúre členských štátov v súlade so všeobecnými technickými podmienkami, ktorá umožní osobám, ktoré si to budú želať, vysielať a/alebo prijímať návestenie a/alebo numerické alebo alfanumerické správy kdekoľvek v spoločenstve v oblastiach, ktoré sú pokryté touto službou.
Článok 2
1. Členské štáty v súlade s odporúčaním CEPT T/R 25-07 vyčlenia pre celoeurópsky systém pozemného verejného rádiového selektívneho návestenia štyri kanály vo frekvenčnom pásme 169,4 až 169,8 MHz, ktoré budú mať prednosť a budú chránené, najlepšie:
- 169,6 MHz,
- 169,65 MHz,
- 169,7 MHz,
- 169,75 MHz,
a to najneskôr do 31. decembra 1992.
2. Členské štáty zabezpečia, aby boli čo najrýchlejšie vypracované plány, umožňujúce celoeurópskej službe verejného rádiového selektívneho návestenia využívať celé pásmo 169,4 až 169,8 MHz podľa komerčných požiadaviek.
Článok 3
1. Členské štáty prijmú a uverejnia najneskôr do 18. októbra 1991 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Komisia podá správu o splnení tejto smernice Rade najneskôr do konca roku 1996.
Článok 5
Táto smernica je adresovaná členským štátom.
V Luxemburgu 9. októbra 1990